proxectonos/corpus_dominio_legal_administrativo_tmp huggingface dataset:
RESOLUCIÓN do 21 de outubro de 2011 pola que se procede á publicación das subvencións concedidas en virtude da Orde do 30 de decembro de 2010 pola que se establecen as bases polas que se rexerá a concesión de subvencións a entidades de iniciativa social para o mantemento e a promoción de actividades e programas na área de servizos sociais comunitarios.
Consellería de Traballo e Benestar — III. Outras disposicións — 09/11/2011

De conformidade co disposto no artigo 15 da Lei 9/2007, do 13 de xuño, de subvencións de Galicia (
Diario Oficial de Galicia
n.º 121, do 25 de xuño), procédese á publicación das subvencións concedidas en virtude da Orde do 30 de decembro de 2010 pola que se establecen as bases polas que se rexerá a concesión de subvencións a entidades de iniciativa social para o mantemento e a promoción de actividades e programas na área de servizos sociais comunitarios.
Finalidade da axuda: as axudas teñen por obxecto o establecemento de subvencións ás entidades de iniciativa social que, de conformidade coa Lei 13/2008, do 3 de decembro, de servizos sociais de Galicia, desenvolven programas e prestan servizos sociais na área de actuación dos servizos sociais comunitarios.
Norma reguladora: Orde do 30 de decembro de 2010 pola que se establecen as bases polas que se rexerá a concesión de subvencións a entidades de iniciativa social para o mantemento e a promoción de actividades e programas na área de servizos sociais comunitarios e se procede á súa convocatoria (Diario Oficial de Galicia n.º 15, do 24 de xaneiro).
Crédito orzamentario: 1.550.000 euros con cargo á aplicación orzamentaria 12.02.312A.481.3.
Santiago de Compostela, 21 de outubro de 2011.
ORDE do 2 de novembro de 2011 pola que se modifica a Orde do 12 de maio de 2011 pola que se establecen as bases reguladoras e a convocatoria pública para a concesión de subvencións para a posta en práctica en Galicia durante os anos 2011 e 2012 de programas integrados para o emprego.
Consellería de Traballo e Benestar — III. Outras disposicións — 09/11/2011

A Orde do 12 de maio de 2011 pola que se establecen as bases reguladoras e a convocatoria pública para a concesión de subvencións para a posta en práctica en Galicia durante os anos 2011 e 2012 de programas integrados para o emprego, establece no seu artigo 2 que o financiamento das axudas previstas nela se fará con cargo aos créditos dos programas: 12.05.322B.460.2 e 12.05.322B.481.2, código de proxecto 2002 14 460, polos importes de 826.250 euros e 1.421.950 euros, respectivamente na anualidade 2011 e 578.375 euros e 995.365 euros respectivamente na anualidade 2012, correspondentes a fondos finalistas transferidos.
As contías de futuros sinaladas son insuficientes para completar as subvencións correspondentes ao ano 2012 polo que, tendo en conta que a devandita orde establece que os importes fixados nas aplicacións previstas nela poderán ser incrementados ou minorados en función das solicitudes que se presenten e das axudas e subvencións que efectivamente se concedan, coas limitacións que poidan establecerse na Conferencia Sectorial de Asuntos Laborais ou nas disposicións aplicables ás axudas e subvencións cofinanciadas polo Fondo Social Europeo, ao abeiro do disposto no artigo 30 do Decreto 11/2009, do 8 de xaneiro, polo que se aproba o regulamento que desenvolve a Lei 9/2007, do 13 de xuño, de subvencións de Galicia; cómpre ampliar o importe dos créditos de futuros.
Por todo o exposto e no uso das facultades que me foron conferidas, logo da aprobación polo Consello da Xunta de Galicia,
Artigo 1.
Amplíase o importe do límite dos compromisos orzamentarios para o ano 2012 fixados na Orde do 12 de maio de 2011 pola que se establecen as bases reguladoras e a convocatoria pública para a concesión de subvencións para a posta en práctica en Galicia durante os anos 2011 e 2012 de programas integrados para o emprego, nas seguintes aplicacións orzamentarias e contías:
12.05.322B.460.2 2002 14 460 247.875,00 euros.
12.05.322B.481.2 2002 14 460 674.460,00 euros.
Artigo 2.
Esta modificación non afecta o prazo establecido na referida orde para a presentación de solicitudes.
Disposición derradeira.
Esta orde entrará en vigor o día seguinte ao da súa publicación no
Diario Oficial de Galicia
.
Santiago de Compostela, 2 de novembro de 2011.
RESOLUCIÓN do 25 de outubro de 2011, da Xerencia do Servizo Galego de Saúde, pola que se determina o inicio dos procedementos de nomeamento de persoal emérito.
Servizo Galego de Saúde — I. Disposicións xerais — 04/11/2011

A Orde do 27 de outubro de 2010 pola que se desenvolve o procedemento para o nomeamento e prórroga de persoal emérito no ámbito sanitario establece no seu artigo 2 que, mediante resolución da Xerencia do Servizo Galego de Saúde, se habilitará un prazo para a presentación das solicitudes de nomeamento de persoal emérito polas corporacións e institucións públicas relacionadas co ámbito sanitario, se sinalará o momento en que as xerencias de Xestión Integrada, directores/as xerentes de Atención Especializada ou de Atención Primaria deberán iniciar os procedementos para o nomeamento de persoal emérito e, por último, se especificará o número de persoas que poderán ser nomeadas persoal emérito.
En desenvolvemento da devandita previsión,
Primeiro. As xerencias de Xestión Integrada, xerentes de Atención Especializada ou de Atención Primaria deberán iniciar, se é o caso, os procedementos para o nomeamento de persoal emérito na data de entrada en vigor desta resolución.
Segundo. As corporacións e institucións públicas relacionadas co ámbito sanitario poderán presentar as solicitudes de nomeamento de persoal emérito no prazo de dez (10) días contados desde a entrada en vigor desta resolución ante as xerencias de Xestión Integrada, directores/as xerentes de Atención Especializada ou de Atención Primaria, que se correspondan co posto de traballo que desempeñaba antes da súa xubilación a persoa cuxo nomeamento se solicita.
Terceiro. Determinar que o número de persoas que poderán ser nomeadas persoal emérito ao abeiro desta resolución será tres.
Esta resolución entrará en vigor o día seguinte ao da súa publicación no
Diario Oficial de Galicia
.
Santiago de Compostela, 25 de outubro de 2011.
RESOLUCIÓN do 2 de novembro de 2011, da Secretaría Xeral da Igualdade, pola que se amplía a dotación orzamentaria da Resolución do 8 de marzo de 2011 pola que se regulan as bases e se convocan as axudas establecidas no artigo 27 da Lei orgánica 1/2004, do 28 de decembro, de medidas de protección integral contra a violencia de xénero, e no artigo 43 da Lei 11/2007, do 27 de xullo, galega para a prevención e o tratamento integral da violencia de xénero.
Consellería de Presidencia, Administracións Públicas e Xustiza — III. Outras disposicións — 04/11/2011

No
Diario Oficial de Galicia
do 11 de marzo de 2011 publicouse a Resolución do 8 de marzo de 2011 pola que se regulan as bases e se convocan as axudas establecidas no artigo 27 da Lei orgánica 1/2004, do 28 de decembro, de medidas de protección integral contra a violencia de xénero, e no artigo 43 da Lei 11/2007, do 27 de xullo, galega para a prevención e o tratamento integral da violencia de xénero.
No artigo 3 da antedita resolución establécese que para a concesión destas axudas destínase crédito polo importe e nas aplicación seguintes:
– Axuda establecida no artigo 27 da Lei orgánica 1/2004, do 28 de decembro, de medidas de protección integral contra a violencia de xénero: 175.000 euros na aplicación orzamentaria 04.40.313D.480.2.
– Indemnización establecida no artigo 43 da Lei 11/2007, do 27 de xullo, galega para a prevención e o tratamento integral da violencia de xénero: 45.000 euros na aplicación orzamentaria 04.40.313D.480.1.
Este crédito, segundo o establecido no dito artigo, poderá ser ampliado cando o aumento veña derivado da súa previsión legal ou dalgún dos supostos previstos no artigo 30.2.º do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.
Na data actual, dado o volume de solicitudes presentadas da axuda establecida no artigo 27 da Lei orgánica 1/2004, do 28 de decembro, de medidas de protección integral contra a violencia de xénero, e que non poden ser atendidas polo esgotamento do crédito inicialmente asignado, así como as necesidades das posibles beneficiarias, resulta necesario incrementar a dotación orzamentaria destinada a esta axuda.
Por todo o exposto e no uso das facultades que teño atribuídas,
Artigo único.
Primeiro. Amplíase a dotación orzamentaria asignada para a concesión da axuda establecida no artigo 27 da Lei orgánica 1/2004, do 28 de decembro, de medidas de protección integral contra a violencia de xénero na contía de 175.000 euros, con cargo á aplicación orzamentaria 04.40.313D.480.2.
Segundo. Esta ampliación non afecta o prazo establecido na referida resolución para a presentación de solicitudes.
Disposición derradeira.
Esta resolución entrará en vigor o día seguinte ao da súa publicación no
Diario Oficial de Galicia
.
Santiago de Compostela, 2 de novembro de 2011.
RESOLUCIÓN do 19 de outubro de 2011 pola que se publican as subvencións concedidas ao abeiro da Orde do 22 de febreiro de 2011 (Diario Oficial de Galicia número 43, do 3 de marzo), pola que se establecen as bases reguladoras para a concesión, en réxime de concorrencia competitiva, das subvencións a concellos de Galicia, cofinanciadas polo Feder, no marco do Programa operativo Feder Galicia 2007-2013, para a adecuación e modernización de equipamentos comerciais en desenvolvemento do Plan Ágora, agora Re-comercia 2010-2013, e se procede á súa convocatoria para o ano 2011 (código de procedemento IN223A).
Consellería de Economía e Industria — III. Outras disposicións — 04/11/2011

De conformidade co disposto no artigo 15.1 da Lei 9/2007, do 13 de xuño, de subvencións de Galicia, e no artigo 21 das bases reguladoras da orde, procédese á publicación das subvencións concedidas por resolución do conselleiro de Economía e Industria, relacionadas no anexo I.
A norma reguladora é a Orde do 22 de febreiro de 2011 (DOG número 43, do 3 de marzo), pola que se establecen as bases reguladoras para a concesión, en réxime de concorrencia competitiva, das subvencións a concellos de Galicia, cofinanciadas polo Feder, no marco do Programa operativo Feder Galicia 2007-2013, para a adecuación e modernización de equipamentos comerciais en desenvolvemento do Plan Ágora, agora Re-comercia 2010-2013, e se procede á súa convocatoria para o ano 2011 (código de procedemento IN223A).
Crédito orzamentario: anualidade 2011: 3.544.000,00 euros.
anualidade 2012: 5.456.000,00 euros.
Aplicación orzamentaria: 08.03.751A.761.3.
Santiago de Compostela, 19 de outubro de 2011.
ACORDO do 31 de outubro de 2011 polo que se fai pública a distribución de espazos gratuítos nos medios de comunicación de titularidade pública a favor das entidades políticas concorrentes ás eleccións xerais convocadas polo Real decreto 1329/2011, do 26 de setembro, efectuada pola Comisión de Radio e Televisión o día 31 de outubro e aprobada por esta xunta electoral no mesmo día.
Xunta Electoral Provincial da Coruña — III. Outras disposicións — 03/11/2011

En cumprimento do previsto na Instrución 4/2011, do 24 de marzo, da XEC, de interpretación do artigo 66 da LOREX no relativo ás garantías de respecto aos principios de pluralismo, igualdade, proporcionalidade e neutralidade informativa polos medios de comunicación en período electoral, disponse a publicación no
Diario Oficial de Galicia
do anuncio de que, por acordo desta xunta electoral provincial do día da data, foi aprobada a proposta de distribución de espazos gratuítos de propaganda electoral nos medios de comunicación de titularidade pública, efectuada pola Comisión de Radio e Televisión o día 31 de outubro a favor das entidades políticas concorrentes ás eleccións ao Congreso dos Deputados e ao Senado que teñen dereito a espazos gratuítos de propaganda electoral.
As entidades políticas que se consideren afectadas poden examinar a dita proposta e os seus antecedentes na Secretaría desta xunta, no prazo preclusivo do día seguinte ao da publicación do acordo, e formular ante esta xunta electoral, dentro do mesmo prazo, o recurso que consideren pertinente.
A Coruña, 31 de outubro de 2011.
ACORDO do 31 de outubro de 2011 polo que se fai pública a composición da Comisión de Radio e Televisión con motivo das eleccións xerais convocadas polo Real decreto 1329/2011, do 26 de setembro.
Xunta Electoral Provincial da Coruña — III. Outras disposicións — 03/11/2011

A Xunta Electoral Provincial, en sesión do 31 de outubro de 2011, acordou a publicación da composición da Comisión de Radio e Televisión a que se refire o artigo 65 da LOREX, á cal corresponde, baixo a dirección desta xunta, efectuar a proposta de distribución de espazos gratuítos de propaganda electoral nos medios de comunicación de titularidade pública, en relación coas eleccións ao Congreso dos Deputados e ao Senado que terán lugar o próximo 20 de novembro.
Unha vez que aceptaron os cargos dos representantes designados por cada formación política que, concorrendo ás referidas eleccións, ten representación no Congreso dos Deputados, a composición da Comisión de Radio e Televisión é a seguinte:
A Coruña, 31 de outubro de 2011.
RESOLUCIÓN do 25 de outubro de 2011 pola que se fai pública a relación de aspirantes declarados/as aptos/as nas probas para a obtención da habilitación do persoal de control de acceso a espectáculos públicos e actividades recreativas convocadas pola Resolución do 23 de xuño de 2011 (Diario Oficial de Galicia número 125, do 30 de xuño).
Academia Galega de Seguridade Pública — III. Outras disposicións — 03/11/2011

O artigo 10 da Orde do 21 de abril de 2010 pola que se aproban as bases xerais das probas para a obtención da habilitación do persoal de control de acceso a espectáculos públicos e actividades recreativas, sinala que o tribunal fará públicas e elevará á Dirección Xeral da Academia Galega de Seguridade Pública a relación dos/as aspirantes declarados/as aptos/as, que deberá ser publicada no
Diario Oficial de Galicia
.
Polo exposto, e facendo uso das competencias que me foron concedidas,
Primeiro. Facer pública a relación de aspirantes que superaron as probas para a obtención da habilitación do persoal de control de acceso a espectáculos públicos e actividades recreativas, que se xunta como anexo a esta resolución.
Segundo. Os/as aspirantes declarados/as aptos/as nesta resolución deberán presentar no prazo de dez días hábiles, contados desde o día seguinte ao da publicación desta resolución, solicitude axustada ao modelo oficial, xunto co xustificante de ter aboada a correspondente taxa, para que lle sexa expedida a habilitación prevista no artigo 6 do Decreto 8/2010, do 21 de xaneiro, polo que se regula a actividade de control de acceso a espectáculos públicos e actividades recreativas.
Terceiro. Contra esta resolución, que non esgota a vía administrativa, os/as interesados/as poderán interpor recurso de alzada ante o conselleiro de Presidencia, Administracións Públicas e Xustiza, no prazo dun mes desde o día seguinte ao da súa publicación, tal e como establecen os artigos 114 e 115 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
A Estrada, 25 de outubro de 2011.
RESOLUCIÓN do 17 de outubro de 2011, da Xefatura Territorial de Pontevedra, pola que se procede á publicación das subvencións concedidas ao abeiro da Resolución do 19 de maio de 2011, pola que se establecen as bases e se convocan axudas para a realización, polas asociacións de nais e pais do alumnado, nos centros educativos de Galicia sostidos con fondos públicos, de programas de actividades complementarias e extraescolares que teñan como fin facilitar a conciliación da vida familiar e laboral (Diario Oficial de Galicia n.º 99, do 24 de maio de 2011).
Consellería de Presidencia, Administracións Públicas e Xustiza — III. Outras disposicións — 03/11/2011

De conformidade co disposto no artigo 15.1.º da Lei 9/2007, do 13 de xuño, de subvencións de Galicia, e no artigo 22 da Resolución do 19 de maio de 2011, pola que se establecen as bases e se convocan axudas para a realización, polas asociacións de nais e pais do alumnado, nos centros educativos de Galicia sostidos con fondos públicos, de programas de actividades complementarias e extraescolares que teñan como fin facilitar a conciliación da vida familiar e laboral, procédese á publicación das subvencións concedidas ao abeiro da citada Resolución do 19 de maio de 2011.
Finalidade da axuda: favorecer e impulsar a conciliación do traballo e da vida familiar de mulleres e homes mediante axudas destinadas á realización polas asociacións de nais e pais do alumnado de programas de actividades complementarias e extraescolares.
Norma reguladora: Resolución do 19 de maio de 2011 pola que se establecen as bases e se convocan axudas para a realización, polas asociacións de nais e pais do alumnado, nos centros educativos de Galicia sostidos con fondos públicos, de programas de actividades complementarias e extraescolares que teñan como fin facilitar a conciliación da vida familiar e laboral.
Crédito orzamentario: 108.573,30 euros.
Partida orzamentaria: 04.40.312G.481.0.
Entidades beneficiarias da subvención e importe concedido a cada unha delas: véxase o anexo.
Pontevedra, 17 de outubro de 2011.
Subvencións concedidas:
Crédito asignado: 106.956,91 euros.
RESOLUCIÓN do 19 de outubro de 2011 pola que se dá publicidade das axudas concedidas ao abeiro da Orde do 31 de decembro de 2010, pola que se establecen as bases reguladoras dos programas de fomento do emprego en empresas de economía social e de promoción do cooperativismo.
Consellería de Traballo e Benestar — III. Outras disposicións — 03/11/2011

En cumprimento do disposto no artigo 7.5.º da Orde do 31 de decembro de 2010 pola que se establecen as bases reguladoras dos programas de fomento do emprego en empresas de economía social e de promoción do cooperativismo (DOG n.º 14, do 21.1.2011), resolvo que se proceda á publicación das subvencións concedidas que se indican no anexo, cun importe total de 2.538.664,90 euros, con cargo ás aplicacións: 12.03.324A.471.0, 12.03.324A.472.0, 12.03.324A.770.0 dos orzamentos xerais da Comunidade Autónoma de Galicia para o exercicio 2011.
Santiago de Compostela, 19 de outubro de 2011.
RESOLUCIÓN do 17 de outubro de 2011, da Xefatura Territorial de Pontevedra, pola que se procede á publicación das subvencións concedidas ao abeiro da Resolución do 19 de maio de 2011, pola que se establecen as bases que rexerán o procedemento de concesión de axudas económicas destinadas a fomentar o asociacionismo e a participación das mulleres e se procede á súa convocatoria (Diario Oficial de Galicia n.º 103, do 30 de maio de 2011).
Consellería de Presidencia, Administracións Públicas e Xustiza — III. Outras disposicións — 03/11/2011

De conformidade co disposto no artigo 15.1.º da Lei 9/2007, do 13 de xuño, de subvencións de Galicia, e no artigo 21 da Resolución do 19 de maio de 2011, pola que se establecen as bases que rexerán o procedemento de concesión de axudas económicas destinadas a fomentar o asociacionismo e a participación das mulleres e se procede á súa convocatoria, procédese á publicación das subvencións concedidas ao abeiro da citada Resolución do 19 de maio de 2011.
Finalidade da axuda: estas axudas teñen como finalidade fortalecer e consolidar o movemento asociativo de mulleres, por ser un elemento indispensable na promoción da igualdade de oportunidades, a través das seguintes liñas:
Liña 1: consolidación do movemento asociativo, destinada a compensar gastos correntes que orixine o mantemento e funcionamento das asociacións de mulleres e as súas federacións.
Liña 2: promoción de hábitos de vida saudables, destinada a compensar gastos correntes e/ou de persoal producidos polo desenvolvemento de actividades destinadas a esta finalidade.
Norma reguladora: Resolución do 19 de maio de 2011 pola que se establecen as bases que rexerán o procedemento de concesión de axudas económicas destinadas a fomentar o asociacionismo e a participación das mulleres e se procede á súa convocatoria.
Crédito orzamentario: 63.571,43 euros.
Partida orzamentaria: 04.40.313B.480.0.
Entidades beneficiarias da subvención e importe concedido a cada unha delas: ver anexo.
Pontevedra, 17 de outubro de 2011.
DECRETO 210/2011, do 27 de outubro, polo que se aproba o cambio de titularidade da estrada provincial OU-0553 Besteiros-Turzabella a prol do concello da Peroxa.
Consellería de Medio Ambiente, Territorio e Infraestruturas — III. Outras disposicións — 15/11/2011

A teor do previsto no artigo 5 da Lei 4/1994, do 14 de setembro, de estradas de Galicia, os cambios de titularidade das estradas incluídas nas redes dependentes da comunidade autónoma deberán ser aprobados por decreto da Xunta de Galicia, por proposta da consellería competente en materia de estradas e logo do acordo entre as administracións afectadas.
Por outra parte, a citada Lei de estradas dispón, no artigo 54, que as estradas autonómicas ou provinciais ou os treitos determinados delas nos que a circulación adquira características urbanas, se lles entregarán aos respectivos concellos. O expediente promoverase por proposta do concello ou da administración titular da estrada e será resolto polo Consello da Xunta de Galicia, por proposta da consellería competente en materia de estradas, logo de informe de ambos organismos.
O concello da Peroxa solicita á Deputación Provincial de Ourense o cambio de titularidade da estrada OU-0553 Besteiros-Turzabella.
Ao abeiro das previsións legais, o Pleno da Corporación Provincial de Ourense acordou o cambio de titularidade a prol do Concello da Peroxa da estrada OU-0553 Besteiros-Turzabella.
Polo exposto, consonte o previsto na Lei 4/1994, do 14 de setembro, de estradas de Galicia, tras o acordo entre as administracións afectadas, por proposta do conselleiro de Medio Ambiente, Territorio e Infraestruturas, logo de deliberación do Consello da Xunta de Galicia, na súa reunión do día vinte e sete de outubro de dous mil once,
Artigo 1.
Apróbase o cambio de titularidade a prol do concello da Peroxa da estrada OU-0553 Besteiros-Turzabella.
Artigo 2.
En aplicación do artigo 4 da Lei 4/1994, do 14 de setembro, de estradas de Galicia, as entidades locais no marco das súas competencias, e de acordo cos correspondentes plans de estradas, aprobarán a relación de estradas da súa titularidade. De acordo co exposto, o Concello da Peroxa deberá incorporar ao seu Plan de Estradas a vía a que se refire este decreto.
Artigo 3.
A entrega da vía formalizarase no prazo dos dous meses seguintes ao da publicación deste decreto no
Diario Oficial de Galicia
, mediante a sinatura da correspondente acta de entrega.
Artigo 4.
Correspóndelle ao concello da Peroxa, a partir da formalización da entrega, todas as actividades de xestión, mantemento, conservación e explotación da vía; así como o exercicio das funcións de disciplina viaria e calquera outra que puidese corresponderlle como nova Administración titular da estrada.
Disposición derradeira.
O presente decreto producirá efectos desde o día seguinte ao da súa publicación no
Diario Oficial de Galicia
.
Santiago de Compostela, vinte e sete de outubro de dous mil once.
CORRECCIÓN de erros. Resolución do 25 de outubro de 2011 pola que se dá publicidade ao acordo do Consello de Dirección do Igape de nomeamento de director xeral do Instituto.
Instituto Galego de Promoción Económica — II. Autoridades e persoal — 08/11/2011

Advertidos erros na referida resolución, publicada no DOG n.º 207, do 28 de outubro de 2011, procede facer a seguinte corrección:
Na páxina 31727, no RESOLVO, onde di: «Único. Publicar o nomeamento de Francisco Javier Aguilera Navarro como director xeral do Igape...», debe dicir: «Único. Publicar o nomeamento de Javier Aguilera Navarro como director xeral do Igape...».
RESOLUCIÓN do 28 de outubro de 2011 pola que se dá publicidade aos convenios de colaboración subscritos por este instituto no segundo cuadrimestre de 2011.
Instituto Galego de Promoción Económica — III. Outras disposicións — 10/11/2011

O artigo 11 da Lei 4/2006, do 30 de xuño, de transparencia e boas prácticas na Administración pública galega (DOG núm. 136, do 14 de xullo), establece que as entidades de dereito público vinculadas ou dependentes da Comunidade Autónoma de Galicia deberán publicar cuadrimestralmente no
Diario Oficial de Galicia
unha relación dos convenios de colaboración asinados no cuadrimestre anterior.
Polo que antecede, en virtude das facultades que teño concedidas,
Único. Facer pública a relación dos convenios subscritos polo Instituto Galego de Promoción Económica nos meses de maio, xuño, xullo e agosto do ano 2011, que se anexa a esta resolución.
Santiago de Compostela, 28 outubro de 2011.
RESOLUCIÓN do 27 de outubro de 2011 pola que se fai público o Acordo do Consello de Administración de Portos de Galicia do 22 de setembro de 2011 sobre a ordenación e regulación da velocidade do tráfico nos portos da comunidade.
Portos de Galicia — III. Outras disposicións — 10/11/2011

Na sesión celebrada o día 22 de setembro de 2011 o Consello de Administración do ente público Portos de Galicia acordou a aprobación da norma de fixación da velocidade en zona portuaria I en 3 nós, para a ordenación e regulación da velocidade do tráfico nos portos de comunidade autónoma.
Co obxectivo de mellorar as manobras de atracada e desatracada de embarcacións nos portos dependentes de Portos de Galicia e as interferencias no tráfico nas canles de entrada aos portos, establécense as seguintes medidas de obrigado cumprimento:
1. As entradas e saídas nos portos efectuaranse polas canles que estiveren establecidas o, se for o caso, mantendo as normas establecidas en navegación, é dicir, manténdose cada barco ao seu estribor, no sentido da súa marcha, da zona navegable, dando o resgardo conveniente nas zonas cegas por mor de espigóns ou peiraos.
2. Terán preferencia as embarcacións en manobras de saída dos portos sobre as que estean entrando no porto.
3. Todas as embarcacións navegarán, en todo momento, a unha velocidade de seguranza que lles permita manobrar adecuadamente para evitar abordaxes ou, se for preciso, parar a embarcación no menor espazo posible.
4. En calquera caso, establécese unha velocidade máxima de 3 nós ou, no seu defecto, a velocidade mínima que permita manobrar con seguranza.
5. A 300 metros de cada espigón de entrada aos portos, a velocidade deberá ser inferior a 6 nós, cumprindo co número anterior en canto se encontren atravesando os espigóns de entrada. No caso de mala visibilidade, extremaranse as precaucións durante as manobras de entrada e saída.
6. Prohíbese a navegación a vela nas canles de entrada aos portos. As embarcacións cuxa única propulsión sexa a vela deberán saír ou entrar remolcadas.
7. As actividades de piragüismo ou remo non se poden realizar dentro dos portos, agás en zonas expresamente habilitadas e autorizadas para este deporte.
8. Os buques de pasaxe de tráfico de ría, pola súa necesidade de ocuparen durante a manobra de atracada/desatracada as canles de entrada, terán nesa zona prioridade ante outras embarcacións, as cales deberán esperar a que finalicen as manobras das embarcacións de pasaxe.
9. As embarcacións de pasaxe extremarán os cumprimentos dos seus horarios programados para evitar riscos con outras embarcacións que utilicen os mesmos puntos de atracada ou próximos.
10. Están prohibidos os adiantamentos dentro das zonas portuarias, especialmente entre as embarcacións de tráfico de pasaxe.
11. Estas normas non substitúen a responsabilidade propia dos armadores ou patróns das embarcacións, que deberán tomar todas as precaucións necesarias para manexar as súas embarcacións e evitar accidentes.
Todo o cal se fai público para xeral coñecemento.
Santiago de Compostela, 27 de outubro de 2011.
RESOLUCIÓN do 15 de setembro de 2011 pola que se dá publicidade aos convenios de colaboración subscritos por este ente público no segundo cuadrimestre do ano.
Instituto Enerxético de Galicia — III. Outras disposicións — 26/09/2011

Para os efectos previstos no artigo 11.1.º da Lei 4/2006, do 30 de xuño, de transparencia e de boas prácticas na Administración pública galega (DOG n.º 136, do 14 de xuño), acórdase darlles publicidade aos convenios de colaboración subscritos polo Instituto Enerxético de Galicia no segundo cuadrimestre do ano 2011 e que se relacionan no anexo a esta resolución.
Santiago de Compostela, 15 de setembro de 2011.
RESOLUCIÓN do 5 de setembro de 2011, da Secretaría Xeral Técnica da Consellería do Mar, pola que se procede a publicar a encomenda de xestión a Tragsa das obras correspondentes ao proxecto de reforma da fábrica de xeo de Muxía (A Coruña).
Consellería do Mar — III. Outras disposicións — 26/09/2011

Coa finalidade de dar cumprimento ao disposto no artigo 9.4 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, procédese a publicar no
Diario Oficial de Galicia
a orde de execución da Consellería do Mar a Tragsa para a execución das obras correspondentes ao proxecto de reforma da fábrica de xeo de Muxía (A Coruña).
Para xeral coñecemento, disponse a súa publicación como anexo a esta resolución.
Santiago de Compostela, 5 de setembro de 2011.
Primeiro.
Actividade a que se refire
.
A actividade a que se refire esta encomenda de xestión é a realización das obras correspondentes ao proxecto de reforma da fábrica de xeo de Muxía (A Coruña).
Segundo.
Natureza e alcance da xestión encomendada.
Esta encomenda de xestión ten natureza intersubxectiva, ao ter Tragsa a consideración de medio propio instrumental da Administración, a teor do establecido na disposición adicional trixésima da Lei 30/2007, do 30 de outubro, de contratos do sector público.
Terceiro.
Prazo de vixencia
.
O prazo máximo de execución da obra fíxase en 6 meses a partir da sinatura da acta de comprobación da implantación, que será asinada no prazo dun mes desde a sinatura da orde de execución (16.6.2011).
RESOLUCIÓN do 13 de setembro de 2011, da Secretaría Xeral Técnica e do Patrimonio, pola que se dá publicidade aos convenios de colaboración subscritos por esta consellería no segundo cuadrimestre do ano 2011.
Consellería de Facenda — III. Outras disposicións — 26/09/2011

En virtude do establecido no artigo 11 da Lei 4/2006, do 30 de xuño, de transparencia e boas prácticas na Administración pública galega
Artigo único. Dar publicidade á relación dos convenios subscritos pola Consellería de Facenda nos meses de maio, xuño, xullo e agosto do ano 2011, que se incorpora como anexo a esta resolución.
Santiago de Compostela, 13 de setembro de 2011.
CUESTIÓN de inconstitucionalidade número 7754-2004, en relación co inciso primeiro do artigo 19.5 da Lei do Parlamento de Galicia número 5/1999, do 21 de maio, de ordenación farmacéutica.
Tribunal Constitucional — I. Disposicións xerais — 02/11/2011

A Sala Primeira do Tribunal Constitucional, por Auto do 17 de outubro actual, acordou declarar a extinción da cuestión de inconstitucionalidade número 7754-2004 por desaparición sobrevida do seu obxecto. Cuestión formulada pola Sección Segunda da Sala do Contencioso-Administrativo do Tribunal Superior de Xustiza de Galicia, en relación co inciso primeiro do artigo 19.5 da Lei do Parlamento de Galicia número 5/1999, do 21 de maio, de ordenación farmacéutica, por posible vulneración do artigo 14 da Constitución, que foi admitida a trámite por Providencia do 24 de maio de 2005, publicada no Boletín Oficial del Estado número 137, do 9 de xuño de 2005.
Madrid, 17 de outubro de 2011.
RESOLUCIÓN do 19 de outubro de 2011 pola que se dá publicidade das axudas concedidas ao abeiro da Orde do 25 de febreiro de 2011 pola que se convocan axudas para o fomento e consolidación das asociacións de cooperativas e de sociedades laborais.
Consellería de Traballo e Benestar — III. Outras disposicións — 02/11/2011

En cumprimento do disposto no artigo 10 da Orde do 25 de febreiro de 2011 pola que se convocan axudas para o fomento e consolidación das asociacións de cooperativas e de sociedades laborais (DOG n.º 46, do 8 de marzo),
Que se proceda á publicación das subvencións concedidas que se indican no anexo, cun importe total de 588.996,37 euros, con cargo á aplicación 12.03.324A.481.1 dos orzamentos xerais da Comunidade Autónoma de Galicia para o exercicio 2011.
Santiago de Compostela, 19 de outubro de 2011.
RESOLUCIÓN do 18 de outubro de 2011 pola que se publica o acordo do Consello de Administracion que tivo lugar o día 22 de setembro de 2011 sobre a reordenación do ámbito territorial das zonas Centro e Norte de Portos de Galicia.
Portos de Galicia — III. Outras disposicións — 02/11/2011

Coa finalidade de optimizar os recursos existentes no ente público Portos de Galicia, elevouse en data 22 de setembro de 2011 a aprobación do Consello de Administración do EPPG do traspaso de competencias dos portos de Redes, Ares, Mugardos, Maniños-Barallobre e O Seixo da Zona Centro á Zona Norte, e sinálase que o citado traspaso non afecta a organización do ente público nin as condicións laborais dos traballadores e supón unha mellora na correcta explotación e xestión dos portos afectados, considerando o gran número de portos xestionados actualmente desde a Zona Centro.
As razóns deste cambio residen na moita acumulación de portos na Zona Centro, e nas proximidades dos referidos portos á Mariña Lucense, así como na xestión realizada durante os últimos 8 meses neste aspecto, que redundou nunha maior eficiencia coa plena aceptación dos usuarios. Deste xeito a situación estratéxica das dependencias da Zona Norte, conxuntamente coa mellora das infraestruturas viarias que van de Lugo a Ferrol, permiten ter un raio de acción similar (entre 60 e 75 minutos en coche) á totalidade dos portos dependentes da zona incluíndo os existentes na comarca de Ferrolterra.
Anéxase a relación de portos dependentes da Zona Centro e Norte de Portos de Galicia.
Santiago de Compostela, 18 de outubro de 2011.
RESOLUCIÓN do 3 de outubro de 2011 pola que se ordena a publicación do Acordo do Consello da Xunta de Galicia do 22 de setembro de 2011 polo que se aproba a modificación da relación de postos de traballo do Consello Consultivo de Galicia.
Consello Consultivo de Galicia — III. Outras disposicións — 02/11/2011

A Lei 9/1995, do 10 de novembro, creou o Consello Consultivo de Galicia como superior órgano consultivo de carácter técnico-xurídico do Goberno de Galicia.
A aprobación da modificación da relación de postos de traballo do Consello Consultivo de Galicia xustifícase pola necesidade da adaptación da RPT á situación actual do organismo co fin de dar un maior e mellor cumprimento aos obxectivos que se ten marcado este órgano superior consultivo.
En consecuencia, por proposta do Consello Consultivo de Galicia, consultadas as organizacións sindicais presentes na Mesa Xeral de Negociación da Comunidade Autónoma, o Consello da Xunta de Galicia, na súa reunión do día 22 de setembro de 2011, adoptou o seguinte:
Primeiro. Apróbase a modificación da relación de postos de traballo do Consello Consultivo de Galicia, nos termos que se sinalan no anexo a este acordo.
Segundo. Ordénase a súa publicación no
Diario Oficial de Galicia
para os efectos da súa entrada en vigor a partir do día seguinte ao da súa publicación.
Visto o acordo adoptado polo Consello da Xunta de Galicia na súa reunión do 22 de setembro de 2011, relativo á aprobación da modificación da relación de postos de traballo do Consello Consultivo de Galicia, coa finalidade de cumprir o dito acordo, dispoño que se publique no
Diario Oficial de Galicia
como anexo a esta resolución.
Santiago de Compostela, 3 de outubro de 2011.
ORDE do 25 de outubro de 2011 pola que se publica a relación de centros seleccionados para a realización de plans de autoavaliación e mellora da calidade da educación en centros educativos para o curso escolar 2011-2012, convocados pola Orde do 13 de maio de 2011.
Consellería de Educación e Ordenación Universitaria — III. Outras disposicións — 02/11/2011

A Orde do 13 de maio de 2011 pola que se convoca a selección e renovación de plans de autoavaliación e mellora da calidade da educación en centros educativos para o curso 2011-2012 establece o procedemento para a súa concesión.
De acordo co artigo 11 da citada orde, unha vez estudadas pola comisión de selección as solicitudes presentadas, feita a proposta provisional de resolución e vista a acta coa proposta definitiva da comisión de selección,
Primeiro. Seleccionar para a realización de plans de autoavaliación e mellora da calidade da educación en centros educativos para o curso escolar 2011-2012 aos centros educativos que figuran no anexo I desta orde e conceder para a súa realización as contías que nel se recollen.
Segundo. Contra esta resolución poderase recorrer potestativamente mediante recurso de reposición, no prazo dun mes, a partir do día seguinte ao da data de publicación no
Diario Oficial de Galicia
, conforme o disposto nos artigos 116 e 117 da Lei 30/1992, coas modificacións da Lei 4/1999, de réxime xurídico das administracións públicas e do procedemento administrativo común, ou ben directamente mediante o recurso contencioso-administrativo ante o Tribunal Superior de Xustiza de Galicia, no prazo de dous meses, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 25 de outubro de 2011.
ORDE do 24 de outubro de 2011 pola que se publica a concesión dos premios extraordinarios de bacharelato correspondentes ao curso 2010-2011, convocados pola Orde do 6 de maio de 2011 (DOG do 20 de maio).
Consellería de Educación e Ordenación Universitaria — III. Outras disposicións — 02/11/2011

A Orde do 6 de maio de 2011 (DOG do 20 de maio) pola que se convocan os premios extraordinarios de bacharelato correspondentes ao curso 2010-2011, establece no seu artigo 9.3 que o director xeral de Educación, Formación Profesional e Innovación Educativa elevará a proposta feita polo tribunal ao conselleiro de Educación e Ordenación Universitaria, quen emitirá a correspondente orde de adxudicación para a súa publicación no
Diario Oficial de Galicia.
Unha vez realizadas as probas, publicada a acta provisional coas cualificacións obtidas polos candidatos, resoltas as reclamacións presentadas e vista a acta coa proposta definitiva do tribunal de adxudicación dos premios extraordinarios e a proposta do director xeral de Educación, Formación Profesional e Innovación Educativa.
Na súa virtude, este conselleiro
Primeiro. Conceder os premios extraordinarios de bacharelato, correspondentes ao curso 2010-2011, ao alumnado que figura no anexo a esta orde.
Segundo. Contra esta resolución de adxudicación dos premios poderase recorrer mediante recurso potestativo de reposición ante a conselleiro de Educación e Ordenación Universitaria no prazo dun mes, a partir do día seguinte ao da data de publicación no Diario Oficial de Galicia, segundo o disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común, ou ben interpor directamente recurso contencioso-administrativo no prazo de dous meses ante o Tribunal Superior de Xustiza de Galicia, de conformidade coa Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 24 de outubro de 2011.
RESOLUCIÓN do 14 de setembro de 2011, da Secretaría Xeral Técnica da Consellería de Medio Ambiente, Territorio e Infraestruturas, pola que se dá publicidade aos convenios de colaboración subscritos por esta consellería no segundo cuadrimestre de 2011.
Consellería de Medio Ambiente, Territorio e Infraestruturas — III. Outras disposicións — 27/09/2011

O artigo 11 da Lei 4/2006, do 30 de xuño, de transparencia e boas prácticas na Administración pública galega (
Diario Oficial de Galicia
número 136, do 14 de xuño) impón a cada consellería da Xunta de Galicia a obriga de publicar no
Diario Oficial de Galicia
unha relación dos convenios de colaboración subscritos no cuadrimestre anterior.
En consecuencia, e para dar cumprimento a esa obriga,
Artigo único.
Darlle publicidade á relación dos convenios subscritos pola Consellería de Medio Ambiente, Territorio e Infraestruturas no primeiro cuadrimestre do ano 2011, que se incorpora como anexo a esta resolución.
Santiago de Compostela, 14 de setembro de 2011.
RESOLUCIÓN do 7 de setembro de 2011, da Secretaría Xeral da Igualdade, pola que se dá publicidade dos convenios de colaboración subscritos no segundo cuadrimestre de 2011.
Consellería de Presidencia, Administracións Públicas e Xustiza — III. Outras disposicións — 27/09/2011

Para os efectos previstos no artigo 11 da Lei 4/2006, do 30 de xuño, de transparencia e boas prácticas na Administración pública galega, acórdase dar publicidade dos convenios de colaboración subscritos pola Secretaría Xeral da Igualdade, no segundo cuadrimestre de 2011, os cales se relacionan no anexo a esta resolución.
Santiago de Compostela, 7 de setembro de 2011.
RESOLUCIÓN do 28 de outubro de 2011 pola que se lles dá publicidade aos convenios de colaboración subscritos por este instituto no segundo cuadrimestre de 2011.
Instituto Galego de Estatística — III. Outras disposicións — 11/11/2011

De acordo co previsto no artigo 11 da Lei 4/2006, do 30 de xuño, de transparencia e boas prácticas na Administración pública galega (DOG n.º 136, do 14 de xuño), onde se establece que os organismos autónomos dependentes da Comunidade Autónoma de Galicia deberán publicar cuadrimestralmente no
Diario Oficial de Galicia
unha relación dos convenios de colaboración asinados no cuadrimestre anterior e, en virtude das facultades que teño concedidas,
Único. Facer pública a relación de convenios subscritos polo Instituto Galego de Estatística nos meses de maio, xuño, xullo e agosto de 2011, que figura como anexo a esta resolución.
Santiago de Compostela, 28 de outubro de 2011.
ORDE do 7 de novembro de 2011 pola que se modifica a Orde do 7 de febreiro de 2008 pola que se fai pública a composición do Consello Social da Universidade de Santiago de Compostela.
Consellería de Educación e Ordenación Universitaria — II. Autoridades e persoal — 16/11/2011

Pola Orde do 7 de febreiro de 2008 (DOG do 25 de febreiro) fíxose pública a composición do Consello Social da Universidade de Santiago de Compostela.
Segundo a Lei 1/2003, do 9 de maio, dos consellos sociais do sistema universitario de Galicia, formarán parte do consello social, entre outros, os membros designados polas corporacións dos concellos nos que se localizan os campus e cesarán por decisión da autoridade, entidade ou institución que os designase. O artigo 7.4 establece que os acordos de designación de membros do consello social seranlle comunicados ao conselleiro competente en materia universitaria, quen procederá ao seu nomeamento mediante orde da súa consellería.
O parágrafo 2 do artigo 10 da citada Lei 1/2003, sinala que as vacantes deberán cubrirse pola autoridade, entidade ou institución correspondente no prazo máximo de 3 meses. De non comunicárselle o acordo de designación dentro de devandito prazo ao conselleiro competente en materia universitaria, o posto permanecerá vacante deica a finalización do correspondente mandato. En todo caso, o membro substituído entenderase nomeado polo período que reste do mandato.
Con data do 2 de novembro de 2011 tivo entrada na Consellería de Educación e Ordenación Universitaria escrito do presidente do Consello Social da Universidade de Santiago de Compostela, ao que se xunta copia do acordo da Xunta de Goberno Local do Concello de Santiago de Compostela, polo que se designa a Ángel Benito Currás Fernández como representante do Concello de Santiago de Compostela no Consello Social da Universidade de Santiago de Compostela en substitución de Mercedes Rosón Ferreiro. O consello social achega tamén a declaración de incompatibilidade de Ángel Benito Currás Fernández, establecida no artigo 12 da Lei 1/2003, do 9 de maio.
Por todo iso,
Artigo único.
Nomear a Ángel Benito Currás Fernández, designado polo Concello de Santiago de Compostela, como representante no Consello Social da Universidade de Santiago de Compostela, en substitución de Mercedes Rosón Ferreiro.
Disposición derradeira.
Esta orde entrará en vigor o mesmo día da súa publicación no
Diario Oficial de Galicia
.
Santiago de Compostela, 7 de novembro de 2011.
DECRETO 213/2011, do 10 de novembro, polo que se nomea un membro da Xunta Electoral de Galicia.
Presidencia da Xunta de Galicia — II. Autoridades e persoal — 16/11/2011

Os números 1.c) e 1.d) do artigo 14 da Lei 8/1985, do 13 de agosto, de eleccións ao Parlamento de Galicia, modificada pola Lei 15/1992, do 30 de decembro, establecen que a Xunta Electoral de Galicia está composta, entre outros, por catro vogais maxistrados do Tribunal Superior de Xustiza de Galicia, e por catro vogais profesores en activo das facultades de Dereito, de Ciencias Políticas ou de Socioloxía das universidades de Galicia.
Os profesores das Facultades de Dereito, de Ciencias Políticas ou de Socioloxía serán designados por proposta conxunta dos partidos, federacións, coalicións ou agrupacións de electores con representación no Parlamento.
No caso de renuncia xustificada e aceptada polo presidente, procederase á substitución dos membros da Xunta Electoral da Comunidade Autónoma e os vogais serán substituídos polos mesmos procedementos previstos para a súa designación.
A presidenta do Parlamento de Galicia, mediante escrito dirixido a esta Presidencia, comunica o vogal designado en virtude do artigo 17.2.a) da Lei 8/1985, do 13 de agosto, de eleccións ao Parlamento de Galicia.
Polo exposto e en cumprimento do disposto no artigo 15.1 da Lei 8/1985, do 13 de agosto, de eleccións ao Parlamento de Galicia,
Artigo único.
Nomear, por proposta da presidenta do Parlamento de Galicia, vogal da Xunta Electoral de Galicia a profesora que a seguir se indica:
– María da Alba Nogueira López
Disposición derradeira.
Este decreto entrará en vigor o mesmo día da súa publicación no Diario Oficial de Galicia.
Santiago de Compostela, dez de novembro de dous mil once.
ORDE do 31 de outubro de 2011 pola que se resolve a convocatoria de axudas a centros privados concertados para a contratación de auxiliares de conversa coa finalidade de mellorar a competencia lingüística do alumnado en linguas estranxeiras.
Consellería de Educación e Ordenación Universitaria — III. Outras disposicións — 11/11/2011

A Consellería de Educación e Ordenación Universitaria, por Orde do 27 de xullo de 2011, DOG do 22 de agosto, estableceu as bases reguladoras e convocou axudas a centros privados concertados para a contratación de auxiliares de conversa coa finalidade de mellorar a competencia lingüística do alumnado en linguas estranxeiras, cun período de inicio e finalización do contrato comprendido entre o 1 de setembro de 2011 e o 30 de xuño de 2012.
Unha vez rematado o procedemento previo á concesión das axudas establecido na convocatoria, cómpre facer publica a relación definitiva de centros beneficiarios destas axudas e dos excluídos, de acordo co establecido no artigo 11 da devandita orde,
Primeiro. Conceder as axudas económicas aos centros privados concertados que se relacionan no anexo desta orde.
Segundo. Denegar as axudas aos centros que se relacionan no mesmo anexo, polas causas que se especifican.
Terceiro. Contra esta orde, os interesados poderán interpoñer recurso potestativo de reposición ante esta consellería, no prazo dun mes contado a partir do día seguinte ao da publicación no Diario Oficial de Galicia, de acordo co disposto cos artigos 107.1, 116 e 117 da Lei 30/1992, do 26 de novembro, de réxime xurídico das administracións publicas e do procedemento administrativo común ou, directamente, recurso contencioso-administrativo no prazo de dous meses, ante o Tribunal Superior de Xustiza de Galicia conforme se establece na Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 31 de outubro de 2011.
Listaxe de centros con axudas denegadas